**PREDKLADACIA SPRÁVA**

Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. a čl. 31 Legislatívnych pravidiel vlády Slovenskej republiky predkladá podpredsedníčka vlády a ministerka investícií, regionálneho rozvoja a informatizácie na rokovanie Legislatívnej rady vlády Slovenskej republiky „Návrh skupiny poslancov Národnej rady Slovenskej republiky na vydanie zákona, ktorým sa dopĺňa zákon č. 539/2008 Z. z. o podpore regionálneho rozvoja v znení neskorších predpisov (tlač 508)“.

**Všeobecne**

Návrhom zákona sa dopĺňa a rozširuje okruh subjektov územnej spolupráce o registrovaný sociálny podnik, Slovenský Červený kríž, registrovanú cirkev alebo náboženskú spoločnosť a právnickú osobu, ktorá odvodzuje svoju právnu subjektivitu od registrovanej cirkvi alebo náboženskej spoločnosti, ktorých aktivity predstavujú celospoločensky prospešnú činnosť s pozitívnym vplyvom na regionálny rozvoj. Tieto subjekty územnej spolupráce budú po nadobudnutí účinnosti tohto návrhu zákona oprávnenými žiadateľmi na poskytovanie podpory podľa zákona č. 539/2008 Z. z. o podpore regionálneho rozvoja v znení neskorších predpisov.

Dátum účinnosti predkladaného návrhu zákona sa navrhuje dňom vyhlásenia zákona, nakoľko potreba finančnej podpory činnosti týchto subjektov je vysoko aktuálna i v súčasnosti.

**Pripomienkové konanie**

Poslanecký návrh bol predmetom medzirezortného pripomienkového konania v dňoch od 20.05.2021 do 28.05.2021. V rámci prerokovania s orgánmi uvedenými v čl. 31 Legislatívnych pravidiel vlády Slovenskej republiky uplatnilo Ministerstvo školstva, vedy, výskumu a športu Slovenskej republiky (ďalej len „ministerstvo školstva“) dve zásadné pripomienky k stanovisku Ministerstva investícií, regionálneho rozvoja a informatizácie Slovenskej republiky (ďalej len „ministerstvo“). Zásadné pripomienky boli zapracované do predkladacej správy, na základe čoho bolo stanovisko ministerstva upravené.

Zásadné pripomienky ministerstva školstva:

1. Žiadame v stanovisku MIRRI SR v § 13 ods. 1 písmeno o) (doterajšie nesprávne označené ako m) ) upraviť nasledovne: "o) vysoké školy,". Ďalej žiadame vypustiť poznámku pod čiarou k odkazu 8e. Vzhľadom na to, že zo stanoviska MIRRI SR nie je jednoznačne daný dôvod, pre ktorý navrhuje rozšírenie oprávnených subjektov len na verejné vysoké školy a štátne vysoké školy, žiadame, aby sa toto ustanovenie vzťahovalo aj na súkromné vysoké školy. Napokon aj bez ohľadu na zámer navrhovanej právnej úpravy, poznámka pod čiarou podľa bodu 23.1. prílohy č. 1 LPV nie je súčasťou právneho predpisu a jej obsah má mať len informatívny charakter. Keďže v návrhu poznámky pod čiarou sa nachádza výpočet okruhu vysokých škôl, na ktoré sa má príslušné ustanovenie vzťahovať, možno konštatovať, že by jej obsah mal normatívnu hodnotu.
2. Žiadame v stanovisku MIRRI SR v § 13 ods. 1 za písmeno m) vložiť nové písmeno n), ktoré znie: "n) škola alebo školské zariadenie,“. Už v návrhu MIRRI SR sú uvedené rozpočtové organizácie a príspevkové organizácie obcí a vyšších územných celkov, medzi ktoré patria aj zriaďované školy a školské zariadenia. Zároveň v nadväznosti na ciele zákona uvedené v § 3 nie je dôvod na to, aby v takom prípade nemohli byť oprávnenými subjektmi aj iné školy a školské zariadenia (bez ohľadu na zriaďovateľa).

Obyčajné pripomienky v rámci prerokovania s orgánmi uvedenými v čl. 31 Legislatívnych pravidiel vlády Slovenskej republiky boli uplatnené k stanovisku ministerstva, na základe čoho bolo stanovisko ministerstva upravené v bodoch 1 a 2.

**Stanovisko**

Ministerstvo investícií, regionálneho rozvoja a informatizácie Slovenskej republiky (ďalej len „ministerstvo“) zaujíma k predloženému poslaneckému návrhu nasledovné stanovisko:

Navrhované doplnenie právnej úpravy považujeme za účelné a dôvodné, keďže tieto subjekty vykonávajú aktivity s celospoločensky prospešnou činnosťou s pozitívnym vplyvom na regionálny rozvoj a súčasne sa týmto návrhom zákona podporí ich činnosť v prospech regionálneho rozvoja na území Slovenskej republiky. Ministerstvo navrhuje subjekty územnej spolupráce rozšíriť o záujmové združenia právnických osôb, školy alebo školské zariadenia, vysoké školy so sídlom na území SR, rozpočtové alebo príspevkové organizácie, ktorých zriaďovateľom je vyšší územný celok alebo obec a obchodné spoločnosti alebo družstvá, čím sa podporia aj projekty, ktoré sú výsledkom spolupráce a integrácie nielen priemyslu a podnikateľskej sféry, škôl, univerzít a územnej samosprávy, ale aj organizácií prospešných pre regionálny rozvoj.

V doložke vplyvov sú identifikované negatívne finančné vplyvy, avšak materiál neobsahuje predpokladané finančné dôsledky na rozpočet verejnej správy ani návrh na úhradu zvýšených výdavkov. Zároveň je do dôvodovej správy potrebné okrem uvedeného dopracovať aj ďalšie náležitosti podľa § 68 ods. 3 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Z dôvodov vyššie uvedených k predloženému návrhu zákona predkladateľ uplatňuje nasledovné pripomienky:

1. V § 13 sa odsek 1 dopĺňa písmenami l) až p), ktoré znejú:

„l) záujmové združenie právnických osôb so sídlom na území Slovenskej republiky,

m) rozpočtová organizácia alebo príspevková organizácia, ktorej zriaďovateľom je vyšší územný celok alebo obec,

n) škola alebo školské zariadenie,8e)

o) vysoká škola so sídlom na území Slovenskej republiky,8f)

p) obchodná spoločnosť alebo družstvo.“.

Poznámky pod čiarou k odkazom 8e a 8f znejú:

„8e) Zákon č. 245/2008 Z. z. Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov.

8f) Zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov.“.

2. V čl. I odporúčame upraviť úvodnú vetu k poznámkam pod čiarou takto: „Poznámky pod čiarou k odkazom 8c až 8f znejú:“.

Následne navrhujeme uviesť znenie poznámok pod čiarou 8c až 8f spolu v rámci jednej citácie.

3. Navrhujeme uviesť predpokladané finančné dôsledky na rozpočet verejnej správy, spolu s návrhom na úhradu zvýšených výdavkov v súlade so stanoviskom Ministerstva financií Slovenskej republiky, stanoviskom ministerstva a podľa § 33 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov.

4. Navrhujeme dopracovať doložku vybraných vplyvov a do dôvodovej správy doplniť náležitosti podľa § 68 ods. 3 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

5. Navrhujeme zosúladiť všeobecnú a osobitnú časť dôvodovej správy a doložku vybraných vplyvov v súlade s doplnenými subjektmi územnej spolupráce.

**Záver**

Ministerstvo investícií, regionálneho rozvoja a informatizácie Slovenskej republiky **po zohľadnení vyššie uvedených pripomienok odporúča** vláde Slovenskej republiky **vysloviť súhlas** snávrhom skupiny poslancov Národnej rady Slovenskej republiky na vydanie zákona, ktorým sa dopĺňa zákon č. 539/2008 Z. z. o podpore regionálneho rozvoja v znení neskorších predpisov (tlač 508).